
Art. 10 • Libertatea de exprimare • Lipsa scopului legitim în procedura civilă pentru calomnie împotriva unui canal media, care urmărește să protejeze „reputația“ unei autorități publice și fără legătură cu orice activitate economică • Interesele organelor executive ale puterii de stat în a menține o bună reputație, care diferă de cele ale persoanelor fizice sau juridice concurente în piață • Riscul de a împiedica libertatea media și efectul de descurajare, prin protejarea organelor executive de criticile mass-mediei • Membrii ușor de identificat ai acestor organe nu pot fi excluși de la dreptul de a formula acțiuni în nume propriu

Hotărârea a rămas definitivă în condițiile prevăzute la art. 44 § 2 din Convenție. Aceasta poate suferi modificări de formă.

În cauza OOO Memo împotriva Rusiei,
Curtea Europeană a Drepturilor Omului (Secția a treia), reunită într-o cameră compusă din:
	Georges Ravarani, Președinte,
	Georgios A. Serghides,
	Darian Pavli,
	Peeter Roosma,
	Andreas Zünd,
	Frédéric Krenc,
	Mikhail Lobov, judecători,
și Milan Blaško, Grefier de secție,
Având în vedere:
cererea nr. 2840/10, îndreptată împotriva Federației Ruse, prin care OOO Memo, o persoană juridică de drept rus („societatea reclamantă”) a sesizat Curtea la 24 decembrie 2009, în temeiul art. 34 din Convenția pentru apărarea drepturilor omului și a libertăților fundamentale („Convenția”);
decizia de a comunica cererea Guvernului Rusiei („Guvernul”);
observațiile părților;
După ce a deliberat în camera de consiliu, la 25 ianuarie 2022,
pronunță prezenta hotărâre, adoptată la aceeași dată:
INTRODUCERE
1.  Cauza are ca obiect procesul civil pentru calomnie  intentat de Administrația Regiunii Volgograd împotriva unui canal media de Internet în urma publicării unui interviu cu un terț.
ÎN FAPT
2.  Societatea reclamantă este o persoană juridică de drept rus. A fost reprezentată de doamna A. Soboleva, avocată în Moscova.
3.  Guvernul a fost reprezentat inițial de domnul G. Matyushkin, care era atunci Reprezentantul Federației Ruse la Curtea Europeană a Drepturilor Omului, și ulterior de domnul M. Vinogradov, succesorul său în această funcție.
4.  Faptele cauzei, astfel cum au fost expuse de părți, pot fi rezumate după cum urmează.
Istoricul cauzei
5.  Societatea reclamantă este fondatoarea Kavkazskiy Uzel («Кавказский узел», „Nodul caucazian“), un canal media online înregistrat în baza legislației ruse și dedicat situației politice şi a drepturilor omului în sudul Rusiei, inclusiv Regiunea Volgograd.
6.  În 2008 autoritatea executivă a Regiunii Volgograd („Administrația Regiunii Volgograd“), înregistrată ca persoană juridică în Registrul unificat de stat al persoanelor juridice, a suspendat transferul fondurilor alocate ca subvenție orașului Volgograd în sumă de 5 294 000 Ruble rusești (aproximativ 145 000 euro) pe motiv că și-a depășit deja limita subvențiilor de la buget. Rezultă că legalitatea deciziei de a suspenda transferul a fost dezbătută pe larg în mod public în Regiunea Volgograd.
Articolul denunțat
7.  La 1 iulie 2008 Kavkazskiy Uzel a publicat un articol scris de corespondentul său, domnul Ya., pe baza interviului dat de domnul S., un expert al Fondului de dezvoltare a politicii informaționale («Фонд развития информационной политики»).
8.  Articolul se intitula „[Domnul S]: primăria din Volgograd s-a certat cu Administrația Regiunii Volgograd pentru o fabrică de autobuze“ și era redactat după cum urmează:
„Interese ale funcționarilor din Administrația Regiunii Volgograd și ale conducerii fabricii de autobuze Volzhanin pot fi motivul din spatele conflictului financiar dintre primăria Volgograd și Administrația Regiunii Volgograd.
La concluzia de mai sus a ajuns un expert al Fondului de dezvoltare a politicii informaționale, domnul [S.], în interviul dat unui corespondent al Kavkazskiy Uzel.
„În opinia mea, există două motive principale pentru conflictul financiar care a rezultat din decizia Administrației Regiunii Volgograd de a suspenda alocarea subvențiilor din bugetul regional către orașul Volgograd. După cum vă amintiți, suma a fost de 5 294 000 ruble“, a explicat domnul [S.]. „Fără îndoială, primul motiv este unul politic. Este legat de [rezultatele de la] alegerile regionale [de la 2 martie 2008]. Cel de-al doilea motiv nu este cunoscut public. Are un caracter pur economic“.
Domnul [S.] a precizat în continuare că mulți funcționari din Administrația Regiunii Volgograd sunt „impresari” ai fabricii de autobuze Volzhanin. Conform acestuia, Administrația Regiunii Volgograd a dat un important sprijin fabricii de autobuze pentru deschiderea filialei din Republica Kabardino-Balkaria la 30 ianuarie 2008. „[Guvernatorul Regiunii Volgograd] a participat personal la ceremonia de deschidere”, a menționat expertul.
„Recent primăria a organizat o licitație deschisă pentru cumpărarea de autobuze. Administrația Regiunii Volgograd a făcut lobby pentru interesele fabricii Volzhanin pentru a câștiga cererea de ofertă, dar aceasta a fost câștigată de o altă companie care oferea autobuze, fiecare dintre ele mai ieftine cu aproape 1 000 000 de ruble [decât autobuzele oferite de fabrica Volzhanin]. Totalul economiei la buget era important. Era de 35 000 000 ruble“, a declarat expertul.
„Funcționarii administrației s-au deplasat la primărie, spunând, «Cum se face că nu ați susținut producătorul local!» Consider că refuzul primăriei de a face afaceri cu fabrica Volzhanin a fost unul dintre principalele motive ale furiei funcționarilor regionali“, a observat domnul [S.].
În concluzie, expertul [a afirmat că] nu putea exclude posibilitatea ca „suspendarea alocării subvențiilor către orașul Volgograd din bugetul regional să fie un act de răzbunare pentru pierderea cererii de ofertă“.
Kavkazskiy Uzel a relatat mai devreme că membrii [Adunării Legislative a] Regiunii Volgograd au trimis o scrisoare către Administrația Regiunii Volgograd prin care cereau revocarea ordinului ... de a suspenda ... alocarea subvențiilor din bugetul regional către orașul Volgograd...
Autoritățile regionale, la rândul lor, explică această măsură prin faptul că autoritățile municipale nu au respectat limitele cheltuielilor stabilite de autoritățile regionale pentru a finanța activitățile guvernanței municipale.
Membrii [Adunării Legislative a Regiunii Volgograd] au contestat legalitatea deciziei. Au cerut guvernatorului [Regiunii Volgograd] să suspende ordinul criticat și să asigure respectarea metodei federale de extindere a relațiilor inter-bugetare, ținând seama în mod corespunzător de calcularea și fundamentarea de către [primăria Volgograd].“
Procesul pentru calomnie
9.  La 2 octombrie 2008 Administrația Regiunii Volgograd a intentat un proces civil pentru calomnie împotriva societății reclamante și a comitetului de redacție al Kavkazskiy Uzel în scopul retragerii declarațiilor de mai jos.
(a) „[...] există două motive principale pentru conflictul financiar care a rezultat din decizia Administrației Regiunii Volgograd de a suspenda alocarea subvențiilor din bugetul regional către orașul Volgograd. [...] „Fără îndoială, primul motiv este unul politic. Este legat de [rezultatele de la] alegerile regionale [de la 2 martie 2008]. Cel de-al doilea motiv nu este cunoscut. Are un caracter pur economic.“
(b) „Recent primăria a organizat o licitație deschisă pentru cumpărarea de autobuze. Administrația Regiunii Volgograd a făcut lobby pentru interesele fabricii Volzhanin pentru a câștiga cererea de ofertă, dar aceasta a fost câștigată de o altă companie.”
(c) „Funcționarii administrației s-au deplasat la primărie, spunând, «Cum se face că nu ați susținut producătorul local!» Consider că refuzul primăriei de a face afaceri cu fabrica Volzhanin a fost unul dintre principalele motive ale furiei funcționarilor regionali.“
(d) [...] „suspendarea alocării subvențiilor către orașul Volgograd din bugetul regional [era] un act de răzbunare pentru pierderea cererii de ofertă.“
10.  Petentul a contestat afirmațiile în litigiu ca fiind false, s-a plâns că au fost comunicate ca fiind opinia domnului S. și au pătat „reputația în afaceri“ a autorităților administrative (деловая репутация). Autoritățile administrative ale Regiunii Volgograd au insistat că nu au făcut nicio presiune asupra autorităților municipale, că nu au făcut lobby ca fabrica de autobuze Volzhanin să câștige cererea de ofertă și că transferul subvențiilor a fost suspendat doar din cauză că s-a depășit limita subvențiilor de la buget.
11.  Societatea reclamantă a susținut că declarațiile în litigiu erau mai degrabă judecăți de valoare ale domnului S. bazate pe opinia sa, decât o expunere a situației de fapt. A mai afirmat că publicația criticată a abordat probleme de interes public, în mod deosebit relațiile complexe dintre autoritățile regionale și cele locale. Societatea reclamantă a insistat că afirmațiile criticate nu sunt defăimătoare, nu au reprezentat atacarea gratuită a vreunui funcționar anume din Administrația Regiunii Volgograd și nu au depășit limitele unei critici acceptabile în privința acesteia, care, fiind un organ al puterii executive, trebuia să dea dovadă de o mai mare toleranță față de o asemenea critică decât persoanele particulare.
12.  La 8 aprilie 2009, Tribunalul Districtual Ostankinskiy din Moscova („instanța districtuală“)  a examinat cauza pe fond. A remarcat că, în temeiul art. 152 din Codul civil al Rusiei, în procedurile pentru calomnie revine petentului obligația să dovedească faptul răspândirii informațiilor și natura lor, în vreme ce pârâtul are obligația să dovedească acuratețea acestor informații.
13.  Instanța districtuală a reținut următoarele:
„La 1 iulie 2008 un articol intitulat «[Domnul S]: primăria din Volgograd s-a certat cu autoritățile administrative ale Regiunii Volgograd pentru o fabrică de autobuze» scris de domnul [S.] a fost publicat în Kavkazskiy Uzel [al societății reclamante]. În articol, autorul a ajuns la o concluzie despre natura economică a conflictului dintre primăria Volgograd și Administrația Regiunii Volgograd, pe motiv că Administrația Regiunii Volgograd a făcut lobby pentru interesele fabricii Volzhanin într-o cerere de ofertă și că s-a suspendat alocarea subvențiilor către orașul Volgograd din bugetul regional ca un act de răzbunare pentru pierderea cererii de ofertă. Pârâtul nu a contestat faptul că informațiile în litigiu au fost publicate. S-a limitat să susțină că expresiile în cauză nu erau o expunere a situației de fapt, ci judecăți de valoare. Instanța a considerat totuși că pârâtul a expus o situație de fapt sub forma unor afirmații că Administrația Regiunii Volgograd a făcut lobby pentru interesele fabricii Volzhanin. În esență, a face lobby implică intenția cuiva de a crea condiții avantajoase pentru o persoană în comparație cu celelalte. Cu alte cuvinte, înseamnă să influențezi o persoană sau un organism al statului, utilizând resurse nelimitate, pentru atingerea scopului urmărit de a crea o prioritate pentru cineva în raport cu ceilalți.
În pofida faptului că autorul folosește o expresie precum „mi se pare“, acesta afirmă că suspendarea alocării subvențiilor către orașul Volgograd este un act de răzbunare al autorităților administrative din Regiunea Volgograd.
Acuzațiile de lobby pentru interesele unei anumite entități juridice și cele de răzbunare din partea unui organ al puterii executive reprezintă în sine un prejudiciu pentru reputația autorităților Regiunii Volgograd, întrucât pot face ca numeroși utilizatori de Internet să creadă că autoritățile au participat la o activitate condamnată de societate, necurată și lipsită de etică – chiar dacă nu ilegală și pasibilă de pedeapsă penală. În același timp, pârâtul nu a adus probe pentru a dovedi că evenimentele la care s-a referit în articol au avut loc. Administrația Regiunii Volgograd a prezentat ordinele de suspendare a alocării subvențiilor către orașul Volgograd în legătură cu depășirea limitei cheltuielilor preconizate pentru autoritățile municipale.
Prin urmare, faptul de a răspândi afirmații care au pătat reputația în afaceri a Administrației Regiunii Volgograd a fost probat în cadrul examinării prezentei cauze. Pe de altă parte, adevărul afirmațiilor răspândite nu a fost dovedit de către inculpat, care nu a prezentat niciun mijloc de probă și nici nu a cerut să fie asistat de instanță în obținerea de mijloace de probă.“
14.  Instanța districtuală a dispus în continuare ca societatea reclamantă, în termen de treizeci de zile după ce hotărârea a devenit definitivă, să publice pe website-ul Kavkazskiy Uzel o retractare în sensul că declarațiile următoare sunt false și au pătat reputația în afaceri a petentului: „Administrația Regiunii Volgograd a făcut lobby pentru ca fabrica Volzhanin să câștige cererea de ofertă“; „suspendarea alocării subvențiilor către orașul Volgograd din bugetul regional [a fost] un act de răzbunare pentru pierderea cererii de ofertă“. Instanța districtuală a dispus, de asemenea, ca societatea reclamantă să publice dispozitivul hotărârii sale pe website.
15.  Societatea reclamantă a introdus recurs, plângându-se că instanța districtuală nu a luat în seamă niciunul dintre argumentele sale. De asemenea, și-a susținut argumentele prezentate în fața instanței districtuale, și anume că afirmațiile în cauză au fost judecăți de valoare și nu au fost formulate în termeni absoluți. A remarcat, de asemenea, că articolul privea o problemă de actualitate și că autorul, fiind un jurnalist profesionist, nu a încălcat limitele criticii admisibile.
16.  La 16 iulie 2009 instanța orașului Moscova, susținând sumar motivarea instanței districtuale, a confirmat hotărârea în apel.
CADRUL JURIDIC RELEVANT
Dreptul şi practica interne
[bookmark: _Hlk97906713]17.  Cadrul juridic și practica interne relevante au fost descrise în Novaya Gazeta și Milashina împotriva Rusiei (nr. 45083/06, pct. 35‑38, 3 octombrie 2017).
18.  Art. 29 din Constituția Federației Ruse garantează libertatea de gândire și de exprimare, precum și libertatea media.
19.  Art. 152 din Codul civil al Federației Ruse în vigoare la momentul faptelor, înainte de modificările în vigoare începând cu 1 octombrie 2013, prevedea că o persoană fizică („un cetățean“) putea sesiza instanța cerând să dispună retractarea afirmațiilor («сведения») care îi aduc prejudicii onoarei, demnității, reputației sale în afaceri, dacă persoana care a răspândit afirmațiile nu le dovedește veridicitatea. Persoana vătămată poate pretinde și despăgubiri pentru prejudiciul (material) și prejudiciul moral („vătămare morală“) suferite ca urmare a răspândirii acestor afirmații. Paragraful 7 prevedea: „[n]ormele de la acest articol privind protejarea reputației în afaceri a unui cetățean sunt, respectiv, aplicabile protejării reputației în afaceri a unei persoane juridice“. La 1 octombrie 2013 noile modificări aduse art. 152 au intrat în vigoare, ducând la unsprezece alineate în loc de șapte. Alineatul 7 a devenit alineatul 11 și a fost modificat prevăzând următoarele: „[D]ispozițiile de la acest articol privind protejarea reputației în afaceri a unui cetățean, cu excepția dispozițiilor cu privire la acordarea de daune morale («моральный вред»), sunt, respectiv, aplicabile protejării reputației în afaceri a unei persoane juridice.“
20.  La momentul faptelor, nu exista o jurisprudență a instanțelor interne care să explice dacă o autoritate publică putea depune plângere pentru a-și proteja reputația în afaceri în temeiul art. 152 din Codul civil al Federației Ruse.
21.  În temeiul Hotărârii nr. 16 din 15 iunie 2010 a plenului Curţii Supreme a Rusiei, în cauze care priveau reglementări cu privire la libertatea de exprimare și canalele mass-media, se cere instanțelor să asigure un echilibru între drepturile acestora și drepturile altora sau alte valori constituționale. Chestiunea unui presupus abuz al libertății media trebuie soluționată luând în considerare formularea articolului și contextul în care erau făcute afirmațiile în litigiu, împreună cu scopul, genul și stilul articolului și dacă afirmațiile puteau fi considerate drept o exprimare a unei opinii în domeniul dezbaterii politice sau o atragere a atenției asupra dezbaterii unor probleme importante social.
Documente ale Consiliului Europei
22.  În Raportul privind onorarea obligațiilor și a angajamentelor de către Federația Rusă al Comisiei pentru onorarea obligațiilor și a angajamentelor asumate de statele membre ale Consiliului Europei (Comisia de monitorizare) a Adunării Parlamentare a Consiliului Europei din 3 iunie 2005 (doc. 10568) pasajele relevante au fost formulate astfel:
„392.  ... posibilitatea de a intenta procese împotriva media și a jurnaliștilor de către autoritățile publice ar trebui să fie abolită întrucât acestea din urmă, per se, nu au demnitate, onoare sau reputație.
393.  Prin urmare, îndemnăm autoritățile ruse să-și reformeze legislația privind calomnia, inter alia: ... să anuleze protecția suplimentară împotriva calomniei pentru persoanele cu funcții publice, să introducă interzicerea clară ca organismele publice să inițieze proceduri civile pentru a-și proteja «reputația» (fără a împiedica dreptul persoanelor cu funcții publice de a se judeca în calitate de persoane private), să stabilească în mod clar că nimeni nu trebuie să fie răspunzător în temeiul legii privind calomnia pentru exprimarea unei opinii («judecăți de valoare»), să dea prioritate formelor nepecuniare de despăgubire în fața reparației pecuniare a prejudiciului și să întărească protecția surselor de informație ale jurnaliștilor.“
23.  Comentariul referitor la drepturile omului al comisarului pentru drepturile omului al Consiliului Europei „Este timpul să acționăm împotriva SLAPP“ [Acțiunile strategice în justiție împotriva mobilizării publice] din 27 octombrie 2020 conține următoarele pasaje relevante:
„SLAPP: acțiuni în justiție menite să intimideze 
Raportul anual al Platformei Consiliului Europei pentru promovarea protecției jurnalismului și a siguranței jurnaliștilor evidențiază acțiunile legale neîntemeiate ale persoanelor fizice sau ale societăților puternice care urmăresc să intimideze jurnaliștii pentru a renunța la investigații. În unele cazuri, amenințarea cu introducerea unei astfel de acțiuni, inclusiv prin scrisori trimise de cabinete de avocatură puternice, era destul pentru a produce efectul dorit de stopare a investigației și a relatării jurnalistice.
Această problemă nu vizează doar presa. „Câinii de pază“ publici în general sunt afectați. Activiștii, ONG-urile, cadrele universitare, apărătorii drepturilor omului, în fapt toți cei care vorbesc în interes public și îi trag la răspundere pe cei care dețin puterea, pot fi vizați. SLAPP sunt de obicei deghizate în acțiuni civile sau penale precum calomnia sau defăimarea și au mai multe trăsături comune.
Mai întâi, acestea sunt de natură pur ofensatoare. Nu au scopul de a câștiga cauza, ci de a consuma timp și energie, ca o tactică pentru a înăbuși critica legitimă. Părțile în proces sunt de obicei mai interesate de desfășurarea procesului în sine decât de soluționarea cauzei. Scopul de a crea diversiune sau de a intimida este atins de multe ori făcând procedura judiciară costisitoare și consumatoare de timp. Cererile de despăgubire sunt deseori exagerate.
O altă trăsătură comună a SLAPP este dezechilibrul de putere dintre reclamant și pârât. Societățile private sau oamenii puternici vizează de obicei persoane fizice, împreună cu organizațiile din care acestea fac parte sau pentru care lucrează, în încercarea de a intimida și a reduce la tăcere vocile critice, bazându-se exclusiv pe puterea financiară a petentului.
[...]
Statele membre au, prin urmare, obligația pozitivă de a garanta exercițiul drepturilor consacrate la art. 10 din Convenție: nu trebuie doar să se abțină de la orice ingerință în exercitarea libertății de exprimare a persoanei, dar au și obligația pozitivă de a proteja dreptul acesteia la libertatea de exprimare de orice încălcări, inclusiv de către persoane private. [...]”
ÎN DREPT
0. CU PRIVIRE LA PRETINSA ÎNCĂLCARE A ART. 10 DIN CONVENŢIE
24.  Societatea reclamantă s-a plâns de o încălcare a dreptului său la libertatea de exprimare garantat la art. 10 din Convenție, care conține următoarele pasaje relevante:
„1.  Orice persoană are dreptul la libertatea de exprimare. Acest drept cuprinde libertatea de opinie și libertatea de a primi sau de a comunica informații ori idei fără amestecul autorităților publice și fără a ține seama de frontiere. [...]
2.  Exercitarea acestor libertăți ce comportă îndatoriri și responsabilități poate fi supusă unor formalități, condiții, restrângeri sau sancțiuni prevăzute de lege, care constituie măsuri necesare, într-o societate democratică, pentru securitatea națională, integritatea teritorială sau siguranță publică, apărarea ordinii și prevenirea infracțiunilor, protecția sănătății sau a moralei, protecția reputației sau a drepturilor altora pentru a împiedica divulgarea de informații confidențiale sau pentru a garanta autoritatea și imparțialitatea puterii judecătorești.”
Cu privire la admisibilitate
25.  Curtea constată că cererea nu este nici vădit nefondată, nici inadmisibilă pentru alte motive enumerate la art. 35 din Convenție. Prin urmare, trebuie să fie declarată admisibilă.
Cu privire la fond
Argumentele părților
Argumentele societății reclamante
26.  Societatea reclamantă a susținut că ingerința nu fusese „prevăzută de lege“. Art. 152 din Codul civil al Federației Ruse, în vigoare la momentul faptelor, vorbește despre „onoarea și demnitatea” „cetățenilor“, adică a persoanelor fizice, și despre „reputația în afaceri“ a persoanei juridice, și totuși Administrația Regiunii Volgograd, fiind un organ al puterii executive, nu putea să se angajeze în niciun fel de activități de afaceri și astfel nu putea să se bucure de vreo „reputație în afaceri”. Din aceleași motive, societatea reclamantă a motivat că nu se poate afirma că ingerința reclamată a urmărit un „scop legitim“ de a proteja reputației altora. În acest sens, a făcut referire la Raportul APCE privind onorarea obligațiilor și a angajamentelor de către Federația Rusă din 3 iunie 2005 (doc. 10568) (a se vedea supra, pct. 22).
27.  Societatea reclamantă a susținut că ingerința contestată nu a răspuns niciunei „nevoi sociale imperioase”. Convenția, în interpretarea Curții, nu acordă un nivel special de protecție funcționarilor publici.
28.  Instanțele interne nu au acordat atenție Rezoluției Curții Supreme nr. 3 din 24 februarie 2005 care cerea să se facă o distincție între expunerea situației de fapt și judecățile de valoare, deși în cursul interviului domnul S. a declarat în mod limpede că își exprima opinia personală. Mai mult, opinia domnului S. se baza pe fapte, după cum s-a arătat în fața instanței districtuale.
Guvernul
29.  Acceptând că a existat o ingerință în exercitarea dreptului la libertatea de exprimare al societății reclamante, Guvernul a susținut că aceasta era legală, urmărea scopul legitim de a proteja reputația altora și era proporțională cu scopul urmărit. A subliniat că societatea reclamantă „răspândise prin media afirmații care au întinat reputația reprezentanților autorităților statului“.
30.  În mod deosebit, Guvernul a observat că, „după cum rezultă din analiza sensului fragmentelor în litigiu din articol, aceste fragmente conțin informații că Administrația Regiunii Volgograd Region a făcut lobby pentru interesele fabricii Volzhanin și că actele administrației de a opri plata subvențiilor către orașul Volgograd [au fost] un act de răzbunare din partea Administrației Regiunii Volgograd“ și a subliniat că societatea reclamantă nu a oferit nicio dovadă în sprijinul „expunerii situației de fapt“ în litigiu. În fața instanțelor interne, societatea reclamantă nu a oferit „nicio informație referitoare la credibilitatea sursei informațiilor folosite, la calificările sale și nu a depus la dosar nicio solicitare de examinare a unor martori sau cerere de probe care ar fi putut confirma caracterul credibil al circumstanțelor prezentate în articol“.
31.  Guvernul a insistat asupra faptului că  ingerința a corespuns unei „nevoi sociale stringente“ și a subliniat că instanța de prim grad a „hotărât că, în sine, referirea la activitatea de lobby pentru entitatea juridică specifică și răzbunarea din partea unui organ al puterii executive a adus un prejudiciu reputației în afaceri a Administrației Regiunii Volgograd, întrucât a fost percepută de masa utilizatorilor de Internet ca o implicare într-un comportament necurat și lipsit de etică – deși nu reprezenta o infracțiune și nu era o încălcare a legii, dar era dezaprobată  de societate.”
32.  Guvernul a respins pretenția societății reclamante că afirmațiile în litigiu au fost, în fapt, judecățile de valoare ale domnului S. și a concluzionat că „instanța internă a stabilit pe bună dreptate natura afirmativă a informațiilor difuzate și neconfirmate de probe.”
Motivarea Curții
33.  Deși părțile nu contestă că hotărârea instanței districtuale din 8 aprilie 2009, confirmată la 16 iulie 2009 de instanța orașului Moscova, a constituit o ingerință în exercitarea dreptului societății reclamante la libertatea de exprimare, părțile nu sunt de acord dacă ingerința respectivă era „prevăzută de lege”, dacă urmărea un „scop legitim“ în sensul art. 10 § 2 din Convenție și dacă era proporțională cu scopul urmărit (a se vedea supra, pct. 26 și 29).
Cu privire la întrebarea dacă ingerința era „prevăzută de lege“
34.  Curtea consideră că formularea utilizată în art. 152 din Codul civil al Rusiei în vigoare la momentul faptelor conferea dreptul de a introduce o acțiune civilă în calomnie unui cetățean îndreptățit la protejarea onoarei, a demnității și a reputației sale în afaceri. Prevederile sale, în măsura în care priveau reputația în afaceri, erau în mod expres făcute pentru a fi aplicabile persoanelor juridice (a se vedea supra, pct. 19). Dat fiind că Administrația Regiunii Volgograd este o persoană juridică (a se vedea supra, pct. 6) și în pofida lipsei unei jurisprudențe naționale consacrate cu privire la „reputația în afaceri“ a autorităților publice, Curtea este pregătită să accepte faptul că ingerința criticată era „prevăzută de lege“.
Dacă ingerința a urmărit un „scop legitim“
35.  Curtea observă, în primul rând, că petentul din procesul pentru calomnie examinat este autoritatea executivă a unei entități constitutive a Federației Ruse.
36.  În argumentele Guvernului, ingerința în litigiu a urmărit un scop legitim de „protejare a reputației și a drepturilor altora”. Societatea reclamantă a obiectat susținând că Administrația Regiunii Volgograd nu putea pretinde că are o „reputație în afaceri“.
[bookmark: _Hlk97906504]37.  Curtea reamintește că lista scopurilor legitime prevăzută la art. 10 § 2 este exhaustivă. Interpretat strict, acest paragraf acordă – în mod excepțional, având în vedere rolul său special în societate – protecție doar uneia dintre puterile în stat, puterea judecătorească [a se vedea, pentru detalii, Morice împotriva Franței (MC), nr. 29369/10, pct. 128-30, CEDO 2015].
38.  Curtea a hotărât de multă vreme că dreptul la protejarea reputației este un drept protejat de art. 8 din Convenție ca parte a dreptului la respectarea vieţii private. Noțiunea de „viață privată” este un concept larg care nu se pretează unei definiții exhaustive, care include integritatea fizică și psihologică a unei persoane. Pentru ca art. 8 să se aplice, cu toate acestea, un atac la adresa reputației unei persoane trebuie să atingă un anumit nivel de gravitate și să fi fost săvârșit într-un mod cauzator de prejudicii exercitării dreptului la respectarea vieții private [a se vedea, cu trimiterile suplimentare, Medžlis Islamske Zajednice Brčko și alții împotriva Bosniei și Herțegovinei (MC), nr. 17224/11, pct. 76, 27 iunie 2017].
39.  Totuși, domeniul de aplicare al clauzei privind „protejarea reputației altora“ de la art. 10 § 2 nu se reduce la persoanele fizice, în pofida diferenței dintre interesele privind reputația ale entității juridice și reputația unui individ în calitate de membru al societății în măsura în care cele dintâi sunt lipsite de dimensiunea morală a demnității umane (a se vedea OOO Regnum împotriva Rusiei, nr. 22649/08, pct. 66, 8 septembrie 2020).
40.  Curtea a recunoscut că există și este legitim „interesul de a proteja succesul comercial şi viabilitatea societăților, în folosul acționarilor şi al angajaților, dar şi pentru bunăstarea economică a comunității“ (a se vedea Steel și Morris împotriva Regatului Unit, nr. 68416/01, pct. 94, CEDO 2005‑II, și Uj împotriva Ungariei, nr. 23954/10, pct. 22, 19 iulie 2011). Aceste considerații nu sunt, totuși, aplicabile unui organ al puterii executive și care, ca atare, nu se implică în activități economice directe.
41.  Cu privire la organismele publice care urmăresc protejarea juridică a reputației lor, în cauza Lombardo și alții împotriva Maltei (nr. 7333/06, 24 aprilie 2007) Curtea, observând că numai în circumstanțe excepționale o măsură care interzice afirmațiile critice la adresa actelor sau a omisiunilor unui organ ales ar putea fi justificată cu referire la „protejarea drepturilor sau a reputației altora“, era pregătită să asume că acest scop poate fi considerat ca legitim în contextul procesului pentru calomnie introdus de consiliul local al unui oraș cu mai puțin de 12 000 de locuitori. În momentul când evalua proporționalitatea ingerinței, Curtea a observat că „limitele criticii admisibile sunt și mai extinse în ceea ce privește Guvernul decât în ceea ce privește o persoană fizică sau chiar un politician“ (ibid., pct. 54). În cauza Romanenko și alții împotriva Rusiei (nr. 11751/03, 8 octombrie 2009) privind procesele civile pentru calomnie inițiate de departamentul pentru managementul judiciar al unei entități constitutive a Federației Ruse, Curtea, reținând că pot exista motive solide de politici publice pentru a decide că organele publice nu ar trebui să inițieze procese pentru calomnie în nume propriu, a admis existența scopului legitim de „a proteja reputația și drepturile altora“ (ibid., pct. 39). Pornind de la aceste constatări, Curtea a observat într-o cauză privind plângerea pentru calomnie împotriva jurnaliștilor în care petent era Spitalul Universitar din Copenhaga, entitate publică, că nu a fost convinsă de argumentul reclamanților că justiția este singura autoritate publică a cărei protecție este aptă să constituie un scop legitim în conformitate cu art. 10 § 2 (a se vedea Frisk și Jensen împotriva Danemarcei, nr. 19657/12, pct. 47, 5 decembrie 2017).
42.  În hotărârile sale împotriva Rusiei adoptate ulterior celei din cauza Romanenko și alții, în absența unui litigiu între părți cu privire la existența unui scop legitim, Curtea, examinând capete de cerere formulate în temeiul art. 10 care decurg din acțiuni în calomnie formulate de un centru de arestare preventivă și de doi ofițeri ai acestuia (a se vedea Reznik împotriva Rusiei, nr. 4977/05, pct. 41, 4 aprilie 2013), de o universitate (a se vedea Kharlamov împotriva Rusiei, nr. 27447/07, pct. 25, 8 octombrie 2015), de Parchetul militar general al Rusiei (a se vedea Novaya Gazeta și Milashina, citată anterior, pct. 62), de comisia electorală și de organul puterii executive ale unei entități constitutive a Federației Ruse, ca și de organizația regională a Partidului Rusia Unită (a se vedea Ostanina împotriva Rusiei, nr. 22169/11, pct. 19, 17 aprilie 2018), sau de organul puterii executive al unei entități constitutive a Federației Ruse (a se vedea Margulev împotriva Rusiei, nr. 15449/09, pct. 45, 8 octombrie 2019, și Kommersant și alții împotriva Rusiei, nr. 37482/10 și 37486/10, 23 iunie 2020), care se concentrează pe a evalua proporționalitatea unei ingerințe.
43.  Întrucât părțile au contestat chestiunea dacă ingerința în litigiu a urmărit un scop legitim în sensul art. 10 § 2 din Convenție, apreciind conștientizarea tot mai mare a riscurilor la adresa democrației reprezentate de procedurile în instanță în scopul de a limita participarea publicului, după cum a subliniat comisarul pentru drepturile omului al Consiliului Europei (a se vedea supra, pct. 23), și având în vedere dezechilibrul de putere dintre petent și pârât în prezenta cauză, Curtea consideră că are capacitatea de a stabili în prezenta cauză dacă ingerința reclamată, -  și anume, procesul civil pentru calomnie intentat de Administrația Regiunii Volgograd împotriva societății reclamante, un canal media, - a avut legătură cu scopul legitim de „a proteja reputația altora“, în sensul art. 10 § 2 din Convenție.
44.  Curtea consideră că organele puterii executive învestite cu puteri de stat diferă în esență de entitățile juridice, inclusiv corporațiile publice sau cele în proprietatea statului, implicate în activități competitive în piață, întrucât cele din urmă se bazează pe buna lor reputație pentru a atrage clienți în vederea realizării de profit, iar primele există pentru a servi publicul și sunt finanțate de contribuabili. Pentru a preveni abuzul de putere și corupția funcției publice într-o democrație, activitățile unei autorități publice de orice fel trebuie să facă obiectul unui control atent nu numai din partea autorităților legislative și judiciare, ci și al opiniei publice (a se vedea Sener împotriva Turciei, nr. 26680/95, pct. 40, 18 iulie 2000).
45.  În Steel și Morris (citată anterior, pct. 40) Curtea a observat poziția din dreptul Angliei și al Țării Galilor, prin care „autoritățile locale, corporațiile deținute de Guvern și partidele politice [...] [nu poate] iniția procese pentru calomnie, din cauza interesului public ca o organizație aleasă în mod democratic, sau o entitate controlată de o astfel de organizație, să fie deschisă criticii publice și fără inhibiții.” Desigur, protejarea organelor puterii executive, care au posibilitatea de a răspunde oricăror acuzații în „instanța opiniei publice“ prin instrumentele lor de relații publice, de critica din mass-media prin acordarea protecției pentru „reputația în afaceri“ poate vătăma grav libertatea media. Permisiunea ca organele puterii executive să intenteze procese pentru calomnie împotriva membrilor media impune o sarcină excesivă și disproporționată mass-mediei și poate avea un efect de descurajare inevitabil asupra acesteia în îndeplinirea misiunii sale de furnizor de informații și de „câine de pază” public (a se vedea, mutatis mutandis, Dyuldin și Kislov împotriva Rusiei, nr. 25968/02, pct. 43, 31 iulie 2007).
46.  Curtea consideră că, în virtutea rolului său într-o democrație, interesele unui organ al puterii executive a puterii de stat în a menține o bună reputație, diferă în esență atât de dreptul la reputație al persoanelor fizice, cât și de interesele privind reputația ale entităților juridice, private ori publice, concurente în piață.
47.  Rezultă că procedura civilă pentru calomnie inițiată, în nume propriu, de o entitate juridică ce exercită puterea publică nu poate fi considerată, ca regulă generală, ca fiind în conformitate cu scopul legitim al „protejării reputației [...] altora” în temeiul art. 10 § 2 din Convenție. Acest lucru nu exclude posibilitatea ca persoane care aparțin unui organ public, care pot fi „ușor de identificat“ având în vedere numărul limitat al membrilor și natura alegațiilor care îi incriminează (a se vedea Thoma împotriva Luxemburg, nr. 38432/97, pct. 56, CEDO 2001‑III, și, mutatis mutandis, Lombardo și alții, citată anterior, pct. 54), să fie autorizate să intenteze procese pentru calomnie în nume propriu.
48.  Cu privire la prezenta cauză, Curtea observă că petentul din procesul civil pentru calomnie este organul suprem al puterii executive a Regiunii Volgograd. Este greu de conceput că acesta are un „interes de a proteja succesul comercial şi viabilitatea“, fie și în „folosul acționarilor şi al angajaților” sau „pentru bunăstarea economică a comunității” (a se vedea Steel și Morris, citată supra, pct. 94) care ar garanta o protecție legală. Nu se putea spune nici că membrii săi erau la fel de „ușor de identificat“ cum erau membrii Comisiei pentru apă și păduri din Luxemburg (a se vedea Thoma, citată anterior, pct. 56) sau membrii Consiliului local Fgura care reprezentau 12 000 de locuitori (a se vedea supra, pct. 39) dat fiind nivelul la care opera: populația Regiunii Volgograd depășea în 2010 cifra de două milioane și jumătate. Oricum, cauza privind calomnia a fost inițiată în numele entității juridice ca atare și nu al unui membru individual al acesteia.
49.  În acest sens, Curtea constată că procesul civil pentru calomnie intentat de Administrația Regiunii Volgograd împotriva societății reclamante nu urmărea niciunul dintre scopurile legitime enumerate la art. 10 § 2 din Convenție. În cazul în care s-a demonstrat că ingerința nu a urmărit un „scop legitim“, nu este necesar a se ancheta dacă aceasta a fost „necesară într-o societate democratică“ (a se vedea Khuzhin și alții împotriva Rusiei, nr. 13470/02, pct. 117, 23 octombrie 2008).
50.  În consecință, a fost încălcat art. 10 din Convenție.
CU PRIVIRE LA APLICAREA ART. 41 DIN CONVENȚIE
51.  Art. 41 din Convenție prevede:
„Dacă Curtea declară că a avut loc o încălcare a Convenției sau a protocoalelor sale și dacă dreptul intern al înaltei părți contractante nu permite decât o înlăturare incompletă a consecințelor acestei încălcări, Curtea acordă părții lezate, dacă este cazul, o reparație echitabilă.”
52.  Societatea reclamantă nu a pretins reparații echitabile. Prin urmare, Curtea decide să nu acorde nicio reparație în conformitate cu art. 41 din Convenție.
PENTRU ACESTE MOTIVE, CURTEA, ÎN UNANIMITATE,
1. Declară cererea admisibilă;
2. Hotărăște că a fost încălcat art. 10 din Convenție.
Redactată în limba engleză și comunicată în scris la 15 martie 2022, în conformitate cu art. 77 § 2 și art. 77 § 3 din Regulamentul Curții.
	
	Milan Blaško 	Georges Ravarani
	Grefier 			Președinte
În conformitate cu art. 45 § 2 din Convenție și cu art. 74 § 2 din Regulamentul Curții, opinia separată a judecătorilor Ravarani, Serghides și Lobov se anexează la prezenta hotărâre.
G.R.
M.B.

OPINIA CONCORDANTĂ COMUNĂ A JUDECĂTORILOR RAVARANI, SERGHIDES ȘI LOBOV
1.  Cu respect, nu suntem de acord cu punctul de vedere al majorității că încălcarea art. 10 în speță se datora faptului că ingerința în litigiu în exercitarea dreptului societății reclamante la libertatea de exprimare nu avea un scop legitim în sensul art. 10 § 2 din Convenție. În opinia noastră, art. 10 a fost încălcat din alt motiv, legat de faptul că instanțele naționale nu au demonstrat că ingerința era necesară într-o societate democratică, în conformitate cu jurisprudența consacrată a Curții.
Existența scopului legitim pentru ingerință
2.  Majoritatea a hotărât să revizuiască abordarea Curții față de îndreptățirea entității publice la „protecția reputației și a drepturilor altora“, prevăzută la art. 10 § 2. În pofida considerațiilor de politică care au determinat abordarea nouă a majorității (pct. 43 din prezenta hotărâre), nu suntem convinși că existau motive întemeiate încât Camera să se îndepărteze atât de radical de numeroasele hotărâri anterioare care acceptaseră aplicabilitatea scopului legitim menționat mai sus la diferite entități publice și autorități din diferite țări, în contexte penale și civile.
3.  Până în prezent Curtea a recunoscut invariabil existența unui scop legitim în cauze similare, indiferent dacă părțile contestau sau nu acest punct (a se compara cauzele citate la pct. 42 din hotărâre, și Frisk și Jensen împotriva Danemarcei, nr. 19657/12, pct. 42-50, 5 decembrie 2017, în care în mod explicit reclamanții au contestat existența unui scop legitim). În cea din urmă cauză, Curtea a respins fără echivoc declarația reclamanților că „justiția este singura autoritate publică a cărei protecție este aptă să constituie un scop legitim în conformitate cu art. 10 § 2” (ibid., pct. 47), concluzie care este contrazisă de ipoteza excesiv de restrictivă a majorității de la pct. 37 din prezenta hotărâre.
[bookmark: _Hlk96021239]4.  În plus față de diversele cauze citate în prezenta hotărâre și de cele în care ingerința a servit scopul mai specific de „a menține autoritatea puterii judecătorești” (a se vedea, cel mai recent, Freitas Rangel împotriva Portugaliei, nr. 78873/13, pct. 48, 11 ianuarie 2022, nedefinitivă), Curtea a acceptat deja scopul legitim de „a proteja reputația altora“ în ceea ce privește instituții publice precum poliția (Savva Terentyev împotriva Rusiei, nr. 10692/09, pct. 60, 28 august 2018) sau parchetul (Goryaynova împotriva Ucrainei, nr. 41752/09, pct. 56, 8 octombrie 2020). Punctul de vedere al majorității, restrângând protejarea reputației la instituțiile publice concurente în piață (pct. 44-46 din hotărâre), nu este în concordanță cu jurisprudența de mai sus. Nici nu este convingător, în opinia noastră, a se examina eligibilitatea membrilor „ușor de identificat” care aparțin unei autorități publice pentru protecția reputației și a intereselor lor individuale doar pe baza „nivelului la care operează” aceste autorități (pct. 48 din hotărâre).
5.  Desigur, Curtea a recunoscut uneori că dreptul unei entități juridice la reputație (inclusiv sfera de aplicare a acestui drept) poate fi dezbătut și a subliniat o diferență între interesele privind reputația ale entității juridice (inclusiv ale unei autorități publice) și reputația unui individ. Aceasta nu aduce modificare constatării sale din altă cauză recentă că același scop legitim putea fi invocat cu privire la Consiliul Municipal al Moscovei, deși interesul acestuia de a-și proteja „reputația“ nu a atras în mod necesar același nivel al garanțiilor ca cel acordat pentru „a proteja reputația altora“ în sensul art. 10 § 2 (a se vedea Margulev împotriva Rusiei, nr. 15449/09, pct. 45, 8 octombrie 2019).
6.  Apreciem punctul din urmă ca fiind foarte relevant în speță, care privea și o serie de proceduri pentru calomnie, inițiate împotriva unui reclamant de o instituție publică similară, Administrația Regiunii Volgograd. Interesul de a proteja consecvența jurisprudenței Curții ar fi trebuit, prin urmare, să determine Camera să urmărească abordarea consacrată, să accepte existența scopului legitim și să ia în considerare proporționalitatea ingerinței ținând seama de diferența de „nivel al garanțiilor” aplicabil diferitelor entități publice în funcție de statutul lor și de natura activităților lor.
7.  Deși nu este exclus că procesele pentru calomnie pot avea ca scop efectul de descurajare asupra celor care critică activitatea autorităților, existența unui astfel de scop nelegitim nu poate fi prezumată, nici măcar considerată ca sigură, fără probe tangibile cu privire la acest efect. În orice caz, însăși stabilirea limitelor criticii acceptabile are nevoie să fie evaluată prin exercitarea echilibrului în baza testului proporționalității, în conformitate cu jurisprudența consacrată a Curții.
Necesitatea ingerinței într-o societate democratică
8.  Publicarea aflată în centrul prezentei cauze a contribuit la o dezbatere de interes public și afirmațiile în litigiu au reprezentat judecata de valoare a domnului  S., care nu era lipsită de bază faptică. În asemenea circumstanțe, din perspectiva respectivei poziții a petentei ca autoritate publică și a societății reclamante ca un canal media, având în vedere că afirmațiile în litigiu priveau aspecte ale administrației publice și admițând că societatea reclamantă nu a făcut alegații privind un comportament ilegal, autoritățile naționale au o marjă de apreciere îngustă în evaluarea necesității ingerinței în exercitarea dreptului la libertatea de exprimare al societății reclamante.
9.  În cazul în care o autoritate publică (și nu funcționarii săi individuali) recurge la procesul pentru calomnie în legătură cu critica din mass-media, instanțelor naționale le revine sarcina de a examina pretențiile instituționale de calomnie pentru a oferi motive întemeiate care să poată demonstra în mod convingător că membrii mijloacelor de informare în masă au acționat cu rea-credință sau cu nerespectarea flagrantă a principiilor jurnalismului responsabil atunci când au făcut presupusele afirmații calomnioase. Neconformarea va însemna încălcarea obligațiilor pozitive în temeiul art. 10 din Convenție care cere statelor să instituie un mediu favorabil participării la dezbateri publice a tuturor persoanelor vizate, acordând acestora posibilitatea să își exprime opiniile și ideile fără teamă (a se vedea Uzeyir Jafarov împotriva Azerbaidjanului, nr. 54204/08, pct. 68, 29 ianuarie 2015).
10.  Nu suntem convinși, cu toate acestea, că existența unei nevoi sociale imperioase pentru ingerința criticată a fost stabilită convingător de autoritățile interne în circumstanțele prezentei cauze. Într-adevăr, instanțele naționale nu au acordat nicio atenție poziției părților din procedurile pentru calomnie ca autoritate publică și canal media. Și nici nu au făcut distincția necesară între expunerea situației de fapt și judecata de valoare care transmitea critica față de Administrația Regiunii Volgograd. Instanțele interne nu au aplicat astfel standardele prevăzute de art. 10 din Convenție, inclusiv cele reiterate în Hotărârea nr. 16 din 15 iunie 2010 a plenului Curţii Supreme a Rusiei (a se vedea pct. 21 din prezenta hotărâre).
11.  Autoritățile, prin urmare, nu au demonstrat că a existat un raport rezonabil de proporționalitate între ingerința respectivă și scopul legitim urmărit (a se vedea, printre altele, Romanenko și alții împotriva Rusiei, nr. 11751/03, pct. 49, 8 octombrie 2009; OOO Izdatelskiy Tsentr Kvartirnyy Ryad împotriva Rusiei, nr. 39748/05, pct. 46, 25 aprilie 2017; Cheltsova împotriva Rusiei, nr. 44294/06, pct. 100, 13 iunie 2017; Skudayeva împotriva Rusiei, nr. 24014/07, pct. 39, 5 martie 2019; Nadtoka împotriva Rusiei (nr. 2), nr. 29097/08, pct. 50, 8 octombrie 2019; Tolmachev împotriva Rusiei, nr. 42182/11, pct. 56, 2 iunie 2020; și Timakov și OOO ID Rubezh împotriva Rusiei, nr. 46232/10 şi 74770/10, pct. 71, 8 septembrie 2020).
12.  În consecință, am concluzionat că a fost încălcat art. 10 din Convenție în prezenta cauză.

